钦定古今图书集成/明伦汇编/闺媛典/第003卷 > 明仁孝文皇后内训 > 《奉祭祀章第十五》
## 钦定古今图书集成/明伦汇编/闺媛典/第003卷 > 明仁孝文皇后内训 > 《奉祭祀章第十五》

人道重。夫《昏礼》者，以其承先祖，共祭祀而已。故父醮
子，命之曰：“往迎尔相，承我宗事。”母送女，命之曰：“往之
女家。”必敬必戒，无违夫子。国君取夫人，辞曰：“共有敝
邑事。”宗庙社稷，分虽不同，求助一也。盖夫妇视祭，所
以备外内之官也。若夫后妃奉神灵之统，为邦家之
基，蠲洁烝尝，以佐其事，必本之以仁孝，将之以诚敬。
躬蚕桑以为元𬘘，备仪物以共豆笾。夙夜在公，不以
为劳。《诗》曰：“君妇莫莫，为豆孔庶夫相礼罔愆，威仪孔
时。”宗庙享之，子孙顺之。故曰：祭者，孝之本也。苟不尽
道而忘孝敬，神斯弗享矣。神弗享而能保躬裕后者，
未之有也。凡内助于君子者，其尚勗之！